Foto: Uzbekistan Airports Uzbekistan Airports boshqaruvi raisi buyrug‘i bilan Shukurjon G‘oipov 2022 yil 21 dekabrdan boshlab «Toshkent» xalqaro aeroporti direktori vazifasini bajaruvchi etib tayinlandi. Kompaniya xabariga ko‘ra, bu lavozimda u aksiyadorlik jamiyati boshqaruvi qarori bilan aeroport direktori lavozimini tark etgan Mirzohid Tursunovning o‘rnini egalladi. O‘zbekiston Milliy universiteti siyosatshunoslik fakultetini tamomlagan Shukurjon G‘oipov mehnat faoliyatini Toshkent aeroportida havo kemalariga texnik xizmat ko‘rsatishni muvofiqlashtirish va nazorat qilish bo‘limida muhandis sifatida boshlagan. U 2018 yildan hozirgacha «Toshkent-1» hukumat terminali rahbari lavozimida ishlab kelgan. Uzbekistan Airports respublika 11 ta xalqaro aeroporti boshqaruvini amalga oshiruvchi kompaniya hisoblanadi.